text: Fængselsflugt for fuld musik
  08 oktober 2016 kl. 17.14
  Med det tunge tyske metalband Rammstein i ørene flygtede deltagerne i ekstremløbet Reborn in Hell fra Fængslet i Horsens i dag.
  Reborn in Hell -løbet, der startede i Fængslet i Horsens, er ikke for sofakartofler eller folk, der har det svært med højder, små rum, koldt vand eller vanskelige forhindringer.
  Deltagerne startede inde i Fængslets celler, og blev jaget ud på forhindringsløbet af hård tysk metalmusik og soldater i fuld udrustning.
  Og så gik det vilde forhindringsløb ellers med ture gennem vand, over net og høje forhindringer i de næste otte kilometer.
  - Det er et militært forhindringsløb - vi har forsøgt at gøre det så militært som muligt, fortæller løbets medarrangør, Jack Forup Eg til TV SYD.
  Og det betyder at deltagerne måtte indstille sig på et grænseoverskridende hårdt forhindringsløb.
  Jack Forup Eg, medarrangør af Reborn in Hell: "De skal udsætte sig selv for frygt, højder, ild og klaustrofobi."
  - De skal udsætte sig selv for frygt, højder, ild og klaustrofobi. Vi udsætter dem for lidt af hvert, for at teste deres grænser, fortæller Jack Forup Eg.
  Men ifølge ham, er sådan et løb både blod, sved og tårer værd.
  - Når man har løbet et løb som det her, så fæler man at man har besejret hele verden, når man kommer i mål. Det er sen super fed fornemmelse, fortæller Jack Forup Eg.
  